กองตราสารหนี้6เดือนจ่าย2.7-2.85%
บลจ.กรุงไทย-ธนชาต ขายกองทุนตราสารหนี้ลงทุนใน-นอก 6 เดือน จ่าย 2.7-2.85% ต่อปี
5 มิ.ย. 2556

บลจ.กรุงไทย-ธนชาต ขายกองทุนตราสารหนี้ลงทุนใน-นอก 6 เดือน จ่าย 2.7-2.85% ต่อปี
นายสมชัย บุญนำศิริ กรรมการผู้จัดการ บริษัทหลักทรัพย์จัดการกองทุน (บลจ.) กรุงไทย หรือ KTAM เปิดเผยว่า บริษัทเปิดจำหน่ายกองทุนเปิดกรุงไทยธนทรัพย์ บี 83 (KTSUPB83) เสนอขายวันที่ 5-11 มิ.ย. 2556 อายุโครงการ 6 เดือน เน้นลงทุนในเงินฝากประจำ Bank of China, เงินฝากประจำ Abu Dhabi Commercial Bank, Banco BTG Pactual S.A. ในสัดส่วน 60% ของมูลค่าทรัพย์สินสุทธิของกองทุน ส่วนที่เหลือลงทุนหุ้นกู้ ตั๋วแลกเงินสถาบันการเงิน บริษัทเอกชน ผู้ลงทุนจะได้รับผลตอบแทนประมาณ 2.7% ต่อปี
ทั้งนี้ Bank of China มีเครดิตเรตติ้ง A1/P1/Stable มีสถานะเป็นธนาคารภาครัฐถือหุ้นใหญ่ โดยหน่วยงานเพื่อการลงทุนของรัฐบาลจีน มีบทบาทในการสนองนโยบายของภาครัฐ มีขนาดสินทรัพย์ใหญ่เป็นอันดับ 17 ของโลก และขนาดใหญ่เป็นอันดับ 4 ของธนาคารในจีน Abu Dhabi Commercial Bank มีเครดิตเรตติ้ง A1/P1/Stable เป็นธนาคารใหญ่เป็นอันดับ 3 ของประเทศสหรัฐอาหรับอามิเรตส์ และอันดับ 2 ในอาบูดาบี โดยมีองค์กรเพื่อการลงทุนของรัฐบาลอาบูดาบี เป็นผู้ถือหุ้นใหญ่
สำหรับ Banco BTG Pactual S.A. เครดิตเรตติ้ง Baa3/P3/Stable เป็นหนึ่งในธนาคารผู้นำด้านวาณิชธนกิจ ในประเทศบราซิล ทำให้มีโอกาสสูงในการได้งานใหม่ๆ เข้ามาในอนาคต และมีแผนขยายรูปแบบธุรกิจให้หลากหลายมากขึ้น เพื่อกระจายความเสี่ยงความผันผวนของรายได้ นอกจากนี้เงินกองทุนของธนาคารยังอยู่ในระดับที่แข็งแกร่งพร้อมสำหรับการเติบโต
นายสมชัย กล่าวว่า บริษัทยังอยู่ระหว่างเปิดจำหน่ายกองทุนเปิดกรุงไทยประจำ 6 เดือน คุ้มครองเงินต้น 3 (KTFIX6M3) เป็นกองทุนประเภท Roll Over อายุโครงการ 6 เดือน เน้นลงทุนในเงินฝาก บัตรเงินฝาก ตั๋วแลกเงินของธนาคารเกียรตินาคิน ธนาคารแลนด์ แอนด์ เฮ้าส์ และธนาคารทิสโก้ ในสัดส่วน 43% ของมูลค่าทรัพย์สินของกองทุน ส่วนที่เหลือลงทุนในพันธบัตรธนาคารแห่งประเทศไทย ผู้ลงทุนจะได้รับผลตอบแทนประมาณ 2.4% ต่อปี
นอกจากนี้ ที่ประชุมคณะกรรมการจัดการลงทุนมีมติอนุมัติให้จ่ายเงินปันผลกองทุนเปิด KTAM SET Banking ETF Tracker (EBANK) สำหรับรอบผลการดำเนินงานตั้งแต่วันที่ 16 พ.ย. 2555-30 เม.ย. 2556 ในอัตรา 0.07 บาทต่อหน่วย โดยขึ้นเครื่องหมาย XD ในวันที่ 12 มิ.ย. 2556 และปิดสมุดทะเบียนในวันที่ 17 มิ.ย. 2556 เพื่อจ่ายปันผลให้กับผู้ถือหน่วยลงทุนในวันที่ 28 มิ.ย. 2556
ด้าน บลจ.ธนชาต จะเสนอขายกองทุนเปิดธนชาต Fixed Income 6M29 (TFI6M29) ระยะเวลาลงทุนประมาณ 6 เดือน ผลตอบแทนประมาณ 2.85% ต่อปี เสนอขายครั้งเดียวตั้งแต่วันนี้ถึง 10 มิ.ย. 2556
กองทุนมีเป้าหมายลงทุนในเงินฝากของ Abu Dhabi Commercial Bank Union National Bank ประมาณ 22% ลงทุนในเงินฝากของ Bank of China ประมาณ 22% ลงทุนในตราสารหนี้ที่ออกโดย Itau Unibanco S.A. และ Banco BTG Pactual ประมาณ 24% ลงทุนในตราสารหนี้ที่ออกโดยบริษัท เอเซียเสริมกิจลีสซิ่ง 13.5% ลงทุนในตั๋วแลกเงินที่ออกโดยบริษัท อยุธยา แคปปิตอล ออโต้ ลีส 18.4% และลงทุนในเงินฝากธนาคารพาณิชย์ในประเทศ 0.1%